Vi er ikke længere verdens lykkeligste folkefærd. Ifølge en undersøgelse fra Gallup er det nu borgerne i det mellemamerikanske land Panama, der indtager toppen af lykkebarometret.

Andenpladsen går til borgerne i nabolandet Costa Rica, og først på tredjepladsen finder man de rød-hvide farver. Det er dog komfortabelt foran vores svenske brødre, der må tage til takke med en plads som nummer otte.

Undersøgelsen, der er fra 2013, er baseret på interviews med 133.000 mennesker i 135 lande. Der er stillet spørgsmål om fem emner: Graden af meningsfuldhed i hverdagen, social omgangskreds, finansiel sikkerhed, velfungerende lokalsamfund og fysisk velbefindende.

Den samlede top ti er baseret på, hvor mange procent af befolkningen, der trives i tre eller flere parametre.

Ifølge undersøgelsen vurderes Danmark at have en »trivselsgrad« på 40 procent. Der er dog et godt stykke til toppen, hvor Panama har en score på hele 61 procent.

Beboerne i kanal-landet får den højeste score, når det gælder fire ud af fem parametre. Kun når det gælder ét punkt - finansiel sikkerhed - må Panama se sig slået. Det er til gengæld et punkt, hvor Danmark ligger helt i top, kun overgået af Østrig.

Gallup-undersøgelsen noterer, at de latinamerikanske landes succes hænger sammen med en positiv økonomisk udvikling i regionen. Desuden er indbyggerne i denne del af verden generelt gode til at fokusere på de positive ting i livet, lyder det.

I bunden af undersøgelsen finder man - ikke overraskende - krigsførende lande som Afghanistan og Syrien.